b'\n_START_ARTICLE_\nTuba\n_START_SECTION_\nDru\xc5\xbeina tub\n_START_PARAGRAPH_\nRazli\xc4\x8dice tub brez ventilov so nastale \xc5\xbee v starem veku, od Egip\xc4\x8danov so jih prevzeli Asirci, Babilonci, Hebrejci, Grki in Rimljani (latinsko tubus = cev). Predhodniki dana\xc5\xa1njih tub so razli\xc4\x8dni trobilni instrumenti, med njimi serpent in ofikleid. Nastanek sodobne tube je povezan z iznajdbo trobilnih ventilov, svoj razmah pa je do\xc5\xbeivela v 19. stoletju. Tubo lahko med trobili ena\xc4\x8dimo s kontrabasom pri godalih. Leta 1835 je Wilhelm Wieprecht skonstruiral tubo s petimi ventili, ki je dobila ime basovska tuba._NEWLINE_Glede na obliko instrumenta razlo\xc4\x8dujemo dva glavna tipa tub: pravi model tub in helikon. Podobno, kot lahko pozavne pojmujemo kot basovske trobente, so tube basovski korneti. Njihova cev je nekajkrat zavita, uporabljajo ustnik kotlaste oblike, ve\xc4\x8dinoma pa imajo ve\xc4\x8d kot 3 ventile (celo 5 ali 6), ki so namenjeni doseganju ni\xc5\xbejih tonov. Skupna dol\xc5\xbeina tubinih koni\xc4\x8dno-elipsasto zavitih cevi zna\xc5\xa1a med 3,20 in 5,75 m. Notni zapis je v basovskem klju\xc4\x8du.\n_START_SECTION_\nTube v orkestrih\n_START_PARAGRAPH_\nV simfoni\xc4\x8dnem orkestru ve\xc4\x8dinoma igra samo ena (basovska) tuba, ki je sekcijsko razporejena v kvartetu treh pozavn in tube. Najslavnej\xc5\xa1e skladbe, kjer igrata dve tubi, so v klasi\xc4\x8dni glasbi Berliozova Fantasti\xc4\x8dna simfonija, simfoni\xc4\x8dni pesnitvi Tako je govoril Zaratustra in Alpska simfonija, Richarda Straussa, Simfonija \xc5\xa1t. 4 Dmitrija \xc5\xa0ostakovi\xc4\x8da in Pomladno obredje Igorja Stravinskega. Basovska tuba je edini instrument iz te dru\xc5\xbeine, ki ne transponira, neglede na svojo uglasitev in svoj najni\xc5\xbeji ton. \xc2\xbbVoja\xc5\xa1ke godbe\xc2\xab, tj. pihalno-trobilni orkestri uporabljajo mnoge razli\xc4\x8dice tega instrumenta (predvsem sorodne helikone ali suzafone); pri katerih notni zapis transponiramo.\n_START_SECTION_\nTuba kot solisti\xc4\x8dni instrument\n_START_PARAGRAPH_\nNajvidnej\xc5\xa1e koncerte za tubo in orkester so napisali Ralph Vaughan Williams, Edward Gregson, John Williams, Robert Fleming, Gary Kulesha and Josef Horovitz. V jazzovskih ansamblih je uporaba tube pogosta, vendar je instrument redko izpostavljen solisti\xc4\x8dno.'